<classify> UTOAJI wa pasipoti mpya za kielektroniki unaendelea vizuri, na tayari kati ya Januari Mosi na Machi 25, mwaka huu, zimetolewa pasipoti 20,912.Msemaji wa Idara ya Uhamiaji nchini, Ally Mtanda alisema Dar es Salaam kuwa pasipoti za kawaida zilizotolewa katika kipindi hicho ni 20,771, kidiplomasia 111 na za utumishi 30.Kazi ya kutoa pasipoti hizi inaendelea vizuri, changamoto zilizopo ni ndogo na kawaida tu, watu wengi wanajitokeza kuomba pasipoti hizi, alisema Mtanda.Akizindua pasipoti hizo mapema mwaka jana, Rais John Magufuli alisema zitasaidia kuimarisha ulinzi na usalama wa mipaka ya nchi na kudhibiti ukusanyaji wa maduhuli ya serikali na kuimarisha utoaji wa huduma za kiuhamiaji kwa Watanzania na wageni wanaoingia na kuishi nchini.Alisema matumizi ya pasipoti mpya za kielektroniki, yataondoa matumizi ya pasipoti za kawaida zinazotumika sasa na kwamba zinakidhi viwango vya kimataifa kwa kuwa zina alama nyingi za kiusalama, na siyo rahisi kuzighushi.Uhamiaji pia inatoa viza za kielektroniki e-Visa, vibali vya ukaazi vya kielektroniki e-Permit na udhibiti wa mipaka wa kielektroniki e-Border Management.Pasipoti hizo mpya zinagharimu Sh 150,000 kila moja na zitatumika kwa miaka 10 kabla ya kuhuishwa tena.Katika hatua nyingine, msemaji huyo wa Uhamiaji alisema wahamiaji haramu 3,070 walikamatwa Januari na Februari mwaka huu.Alisema Januari walikamatwa 1,255, wakati Februari walikamatwa 1,715.Mtanda alisema wahamiaji walioondoshwa kutoka nchini kwa miezi ya Januari na Februari ni 2,952, waliofikishwa mahakamani ni 420, waliofungwa ni 30 na kwamba kesi za wahamiaji zinazoendelea ni 142.Alisema wahamiaji waliolipa faini katika kipindi hicho ni wanne, upelelezi unaendelea kwa wahamiaji 470, Watanzania waliorejeshwa nchini kutoka mataifa mbalimbali 184, wahamiaji walioachiwa huru 183, waliohalalisha ukaazi 218 na waliopelekwa ukimbizi 199.  <topic>: KITAIFA 